Redakteursbrief: Goeie nuus: Maar is dit nuus?Susan Lombaard Foto: Burger Meyer, Maroela Media Dis vandeesweek goeienuus-week. Waarvan daar nie veel is nie, dink jy seker. Dié projek is gesamentlik deur Maroela Media, GrootFM, Popup, Finesse en Rekord, aangepak. Die idee is dat ons snuffel vir goeie nuus, goedvoel-stories publiseer wat dalk op ŉ ander tydstip nie eers die nuus sou gehaal het nie, en ons goeienuus-stories met mekaar deel sodat soveel moontlik mense dit lees. Só gaan die joernaliste dus hierdie week op ŉ snuffeltog op soek na goeie nuus, en binne ŉ dag of wat begin die projek ŉ eie momentum kry. Dis asof die goeie nuus na ons toe aangestap kom. ŉ Wimpy-kelner met ŉ sagte hart, Vincent Mota, doen ons ŉ reuse guns toe hy by ŉ gestremde klant gaan sit en hom ŉ roomys voer. Die verhaal van dié weldaad versprei soos ŉ veldbrand op sosiale media, en op Maroela kom lees duisende lesers Vincent se storie. Annari du Plessis, ŉ liefdadigheidswerker van Vanderbijlpark, word ná drie jaar uiteindelik vrygespreek op aanklag van regsverydeling. Annari is drie jaar gelede in hegtenis geneem toe sy ŉ meisie, wat as seksslaaf gevange gehou is, help red het en geweier het om die meisie vir ondervraging aan die polisie te oorhandig. Hierdie week het Annari se appèlsaak teen haar aanvanklike skuldigbevinding uiteindelik geslaag. Suid-Afrikaners verneem die goeie nuus dat die petrolprys moontlik vroeg in Desember met 70c per liter kan daal. ŉ Oupa wat vir drie dae vermis was, het vir sy familie ŉ SMS gestuur om te laat weet dat hy ongedeerd is. En, les bes, Sarah-Kate Scott, ons eie Mevrou Suid-Afrika, word as eerste prinses aangewys in die Mevrou Wêreld-skoonheidskompetisie. Maar lees mense goeie nuus? wonder ŉ mens. Een van die lekkertes van digitale media is dat ons presies weet hoeveel mense elke storie lees. So tussen 4 000 en 5 000 mense het in die afgelope paar dae elke goeienuus-storie hierbo gelees. Die petrolprys, interessant genoeg, het net sowat 2 500 lesers getrek. Dalk glo mense nie meer goeie nuus kan na húlle kant toe kom nie. Die vermiste oupa-storie was die gunsteling, met so 5 600 lesers. Dit klink baie, maar as mens dit vergelyk met die hoeveelheid mense wat stories lees soos dié van ŉ mamma wat oorlede is nadat kwaaddoeners ŉ klip deur hul motor se voorruit gegooi het (teen Vrydagoggend 18 000 keer gelees in twee dae), die hartseer verhaal van Suzanne Leyden wat Donderdagoggend kritiek beseer is toe ŉ motoris van ŉ ongelukstoneel weggejaag het (13 000 lesers tot hede), en die storie met video van ŉ vuisgeveg in die parlement (11 000 lesers), lyk dit asof mense maar weinig in die goeie nuus belang stel. Dié getalle is nog laag: ŉ storie met ŉ video waar Julius Malema ŉ man in Steers rondstamp, is meer as 70 000 keer gelees. Daar is heelwat teorieë oor waarom mense eerder slegte nuus as goeie nuus lees; sommige daarvan heel voor die hand liggend, en ander meer filosofies of wetenskaplik beredeneerd. Hoe dit ook al sy, goeie nuus verkoop nie, al kyk jy van watter kant af daarna. Maar maak goeie nuus ŉ verskil, vir dié wat dit lees? Beslis. En daarom sal ons aanhou om die goeie nuus wat na ons kant toe kom, vir ons lesers te publiseer. Groetnis Susan Lombaard